በባህርዳር ዙሪያ ወረዳ ከ30 ሺህ የሚበልጥ የአሣ ምርት ለገበያ ቀረበ
አዲስ አበባ፤  ሐምሌ 15/2005 (ዋኢማ) – በምዕራብ ጎጃም ዞን ባህርዳር ዙሪያ ወረዳ በተጠናቀቀው በጀት ዓመት ከ30 ሺህ ኩንታል የሚበልጥ የአሣ ምርት ለገበያ መቅረቡን የወረዳው ግብርና ጽህፈት ቤት አስታወቀ። ለገበያ ከቀረበው የአሣ ምርት ሽያጭም ከ120 ሚሊዮን ብር በላይ ገቢ መገኘቱን ገልጿል፡፡ የጽህፈት ቤቱ የአሣ ሃብት ልማት ጥበቃና ቁጥጥር ባለሙያ ወይዘሪት አንችንአሉ ሰንደቅ ለኢትዮጵያ ዜና አገልግሎት እንደገለጹት በተደራጁ አሳ አስጋሪዎች በበጀት ዓመቱ አሣው ተመርቶ ለገበያ የቀረበው በወረዳው ሰባት ቀበሌዎች ነው። የአሣ ምርቱ የተሰበሰበው ከጣና ኃይቅና ከዙሪያ ወረዳው ከሚገኙ እንደ አንዳሳ፣ ኢንፍራንዝ፣ ኢንሻላ፣ ግልገል አባይ፣ ጡልና ሌሎች ትላልቅ ወራጅ ወንዞች እንደሆነም ተናግረዋል፡፡ 764 አባላት ያሏቸው እነዚሁ አሣ አስጋሪ ቡድኖች ምርታቸውን ለገበያ አቅርበው የሸጡት በባህርዳር ከተማ ለሚገኙ ሆቴሎች፣ ሬስቶራንቶችና ለተጠቃሚ ነዋሪዎች መሆኑን ባለሙያዋ ገልጸዋል፡፡